– Навуковая дзейнасць захапіла мяне, калі я вучыўся на другім курсе. Старшы выкладчык кафедры інфарматыкі і методыкі выкладання інфарматыкі Н. М. Нарэйка прапанавала паспрабаваць сілы ў гэтай сферы і падтрымала ў выбары тэмы даследавання – у той час я цікавіўся сістэмным праграмаваннем. Пад кіраўніцтвам Ніны Мікалаеўны напісаў свой першы артыкул, выступіў з дакладам на першай сур’ёзнай канферэнцыі, распрацаваў першы ў жыцці дадатак… Дапамога вопытнага педагога на старце маёй навуковай кар’еры стала выдатным падмуркам для развіцця ў гэтым напрамку. Мяне заўжды прываблівалі сучасныя тэхналогіі: у ХХІ стагоддзі актуальнасць такіх даследаванняў відавочная. Застаўшыся верным сваім інтарэсам, з часам я крыху змяніў вектар даследавання і цяпер пад навуковым кіраўніцтвам кандыдата фізіка-матэматычных навук А. І. Шэрбаф займаюся вэб-распрацоўкай. Здаецца, зусім нядаўна я быў пачаткоўцам, а сёння ўжо маю шэраг навуковых публікацый.